Imtella' Jannar 6, 2021 Il-baned ser jingħataw opportunità oħra biex jesegwixxu programmi mużikali, bl-għajnuna finanzjarja li ser jingħataw permezz tal-Festival Nazzjonali tal-Baned. Kull banda f'Malta tista' tapplika biex tieħu sehem fl-ewwel edizzjoni ta' dan il-Festival. Il-Fondazzjoni Kottonera flimkien mal-Għaqda Każini tal-Baned ser jorganizzaw il-Festival Nazzjonali tal-Baned li ser joħloq opportunità biex il-baned kollha fil-pajjiż jissottomettu programm mużikali. L-4 baned magħżula ser itellgħu kunċerti fil-miftuħ fil-Kottonera. Il-Festival ser jagħti opportunità lill-kompożituri jikkomponu mużika għall-baned Maltin. "Hemm l-aspett ta' kompożizzjonijiet ġodda fejn qed inħajru kompożituri Maltin biex jiktbu kompożizzjonijiet mużikali ġodda skont il-livelli stabbiliti fil-kriterji li jkunu speċifikament għall-baned Maltin, f'dawn il-kompożizzjonijiet li jintagħżlu minn ġurija Maltija u barranija jindaqqu propju f'dawn il-kunċerti," fisser Dr Noel Camilleri, President tal-Għaqda Każini tal-Baned. Iċ-Chairman tal-Fondazzjoni Kottonera, Glenn Bedingfield, qal li l-baned ser jingħataw għajnuna finanzjarja. "Ser ikollhom l-għajnuna loġistika kollha lill-erba' baned li ser jintagħżlu li ser jipparteċipaw f'din l-ewwel edizzjoni ser jingħataw mal-€2,500 biex ikunu jistgħu jieħdu sehem f'dan il-Festival Nazzjonali tal-Baned. Il-pjan huwa li l-Festival Nazzjonali tal-Baned isir f'Mejju, iżda dan jiddependi minn kif ser tkompli tiżviluppa s-sitwazzjoni tal-Covid-19. Dan intqal mill-Ministru tal-Kultura Jose' Herrera, li spjega wkoll kif dan il-festival ser jidħol fil-kalendarju nazzjonali tal-kultura biex ikun organizzat kull sena, b'aktar baned jingħataw l-għajnuna biex jilħqu l-kriterji stabbiliti sabiex jipparteċipaw f'dan il-festival.